**Ministru kabineta noteikumu projekta**

**“****Noteikumi par nodokļu maksātāju un nodokļu maksātāju   
struktūrvienību reģistrāciju Valsts ieņēmumu dienestā”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts ir izstrādāts, pamatojoties uz:  - Ministru kabineta 2012.gada 26.novembra rīkojuma Nr.555 “Par Koncepciju par mazo uzņēmumu nodokļa maksāšanas režīmu konsolidāciju un vienkāršošanu” (2012.gada 20.novembra sēdes prot. Nr.65 27.§) 4.punktu;  - Uzņēmējdarbības vides uzlabošanas pasākumu plāna 2014.–2015.gadam (apstiprināts ar Ministru kabineta 2014.gada 28.novembra rīkojumu Nr.694 “Par Uzņēmējdarbības vides uzlabošanas pasākumu plānu 2014.–2015.gadam” (2014.gada 25.novembra sēdes prot. Nr.65 82.§)) 7.punkta 1.sadaļas 1.2.apakšpunktu;  - Ministru prezidentes Laimdotas Straujumas 2014.gada 31.janvāra rezolūcijā Nr.111-1/15 doto uzdevumu Nr.2014-UZD-364. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz kārtību, kādā nodokļu maksātāji un nodokļu maksātāju struktūrvienības, kuras nav jāreģistrē Latvijas Republikas Uzņēmumu reģistrā, ir reģistrējamas Valsts ieņēmumu dienesta nodokļu maksātāju reģistrā, kas ir Nodokļu informācijas sistēmas sastāvdaļa, un Valsts ieņēmumu dienestam iesniedzamos dokumentus nosaka Ministru kabineta 2001.gada 27.marta noteikumi Nr.150 “Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” (turpmāk – MK noteikumi Nr.150).  MK noteikumos Nr.150 ietvertais regulējums ir jāprecizē atbilstoši spēkā esošajiem normatīvajiem aktiem, t.i.:  - ar 2006.gada 19.decembra grozījumiem likumā “Par iedzīvotāju ienākuma nodokli”, sākot ar 2007.gada 1.janvāri, ja nodokļu maksātājam nerodas saimnieciskās darbības izdevumi vai tie ir nebūtiski, nodokļu maksātājs, gūstot ienākumu no īpašuma (iznomājot vai izīrējot nekustamo īpašumu, nododot lietu tālāk apakšnomniekam vai apakšīrniekam, iznomājot kustamo mantu vai gūstot samaksu par dabas resursu izmantošanu vai izmantošanas aprobežojumiem), var nereģistrēties Valsts ieņēmumu dienestā kā saimnieciskās darbības veicējs;  - no 2008.gada 1.janvāra Latvijā ir jāpiemēro Eiropas Parlamenta un Padomes 2006.gada 20.decembra Regula (EK) Nr.1893/2006, ar ko izveido *NACE* 2.red. saimniecisko darbību statistisko klasifikāciju, kā arī groza Padomes Regulu (EEK) Nr.3037/90 un dažas EK regulas par īpašām statistikas jomām;  - ar 2008.gada 11.decembra grozījumiem likumā “Par nodokļiem un nodevām”, sākot ar 2009.gada 1.janvāri, ir noteikts, ka Latvijas Republikas Uzņēmumu reģistrs likumā “Par Latvijas Republikas Uzņēmumu reģistru” un citos likumos noteiktajā kārtībā reģistrē komersantus un to filiāles, kooperatīvās sabiedrības, individuālos uzņēmumus, zemnieku vai zvejnieku saimniecības, ārvalstu komersanta filiāles, ārvalstu komersanta pārstāvniecības, ārvalstu komersanta pārstāvjus, organizāciju pārstāvniecības un pārstāvjus, Eiropas ekonomisko interešu grupas, Eiropas komercsabiedrības, Eiropas kooperatīvās sabiedrības, politiskās partijas, biedrības un nodibinājumus, arodbiedrības, reliģiskās organizācijas un to iestādes arī kā nodokļu maksātājus un piešķir vienoto 11 zīmju reģistrācijas kodu. Latvijas Republikas Uzņēmumu reģistra izsniegtā reģistrācijas apliecība vienlaikus ir arī nodokļu maksātāja apliecība. Reģistrācijas apliecību izsniedz Latvijas Republikas Uzņēmumu reģistra vestajos reģistros reģistrētajam tiesību subjektam, ja tiesību subjekts rakstveidā to pieprasījis, kā arī samaksājis normatīvajos aktos noteikto maksu par Latvijas Republikas Uzņēmumu reģistra sniegtajiem pakalpojumiem. Tādējādi reģistrācijas apliecība nav obligāti izsniedzams dokuments;  - ar 2011.gada 16.jūnija grozījumiem Komerclikumā, sākot ar 2011.gada 1.jūliju, personām, reģistrējoties komercreģistrā, ir noteikts pienākums nodrošināt pieteikumam ierakstīšanai komercreģistrā pievienot nekustamā īpašuma (ēkas vai dzīvokļa īpašuma) īpašnieka izsniegtu piekrišanu sabiedrības juridiskās adreses reģistrācijai attiecīgajā ēkā vai dzīvokļa īpašumā;  - ar 2011.gada 22.septembra grozījumiem likumā “Par iedzīvotāju ienākuma nodokli” ir noteikts pienākums nodokļu maksātājam reģistrēties Valsts ieņēmumu dienestā kā saimnieciskās darbības veicējam pirms saimnieciskās darbības uzsākšanas;  - ar 2012.gada 21.jūnija grozījumiem likumā “Par nodokļiem un nodevām”, sākot ar 2012.gada 26.jūliju, ir noteiktas tiesības Valsts ieņēmumu dienestam veikt nodokļu maksātāju saimnieciskās darbības apturēšanu;  - ar 2012.gada 13.decembra grozījumiem likumā “Par nodokļiem un nodevām”, sākot ar 2013.gada 1.aprīli, Valsts ieņēmumu dienestam ir noteikts pienākums nodrošināt publiski pieejamu datubāzi (reģistru) par fiziskajām personām, kas veic saimniecisko darbību;  - Ministru kabineta 2013.gada 4.jūnija noteikumi Nr.304 “Kārtība, kādā piešķirama algas nodokļu grāmatiņa”, kas ir spēkā no 2014.gada 1.jūnija, paredz, ka no 2014.gada 1.jūnija algas nodokļa grāmatiņa ir elektroniskā dokumenta formā;  - Ministru prezidentes Laimdotas Straujumas 2014.gada 31.janvāra rezolūcijā Nr.111-1/15 ir iekļauts uzdevums administratīvā sloga mazināšanas ietvaros izvērtēt Valsts kancelejā saņemto iedzīvotāja priekšlikumu par struktūrvienības reģistrācijas apliecības neizsniegšanu papīra veidā un aktualizēt MK noteikumus Nr.150. Saskaņā ar Valsts ieņēmumu dienesta datiem 2012.gadā ir izsniegtas 16 067 struktūrvienību reģistrācijas apliecības, 2013.gadā – 16 752, 2014.gadā – 15 056;  - atbilstoši Uzņēmējdarbības vides uzlabošanas pasākumu plāna 2014.–2015.gadam (apstiprināts ar Ministru kabineta 2014.gada 28.novembra rīkojumu Nr.694 “Par Uzņēmējdarbības vides uzlabošanas pasākumu plānu 2014.–2015.gadam” (2014.gada 25.novembra sēdes prot. Nr.65 82.§)) 7.punkta 1.sadaļas 1.2.apakšpunktam Finanšu ministrijai kopā ar Valsts ieņēmumu dienestu ir uzdots noteiktā kārtībā izstrādāt un līdz 2014.gada 1.decembrim iesniegt Ministru kabinetā izskatīšanai MK noteikumu Nr.150 grozījumu projektu, paredzot atteikšanos no reģistrācijas apliecību izsniegšanas nodokļu maksātājiem un nodokļu maksātāju struktūrvienībām un samazinot struktūrvienību reģistrācijai nepieciešamo dienu skaitu;  - saskaņā ar Ministru kabineta 2012.gada 26.novembra rīkojuma Nr.555 “Par Koncepciju par mazo uzņēmumu nodokļa maksāšanas režīmu konsolidāciju un vienkāršošanu” (2012.gada 20.novembra sēdes prot. Nr.65 27.§) 4.punktu Finanšu ministrijai ir uzdots sagatavot un finanšu ministram septiņu mēnešu laikā pēc šā rīkojuma 3.punktā minēto likumprojektu spēkā stāšanās (grozījumi likumā “Par iedzīvotāju ienākuma nodokli”, grozījumi likumā “Par uzņēmumu ienākuma nodokli”, grozījumi Mikrouzņēmumu nodokļa likumā) iesniegt noteiktā kārtībā Ministru kabinetā noteikumu projektu par grozījumiem MK noteikumos Nr.150  Ņemot vērā to, ka MK noteikumu Nr.150 regulējums ir novecojis, ir jāizstrādā jauni noteikumi, kuros tiks ietvertas šobrīd spēkā esošo normatīvo aktu aktualitātes un kas paredzēs ātrāku un ērtāku reģistrāciju nodokļu maksātāju reģistrā un izslēgšanu no tā, samazinās administratīvo slogu, kā arī nodrošinās Ministru prezidentes Laimdotas Straujumas 2014.gada 31.janvāra rezolūcijas Nr.111-1/15 uzdevumā  Nr.2014-UZD-364, Uzņēmējdarbības vides uzlabošanas pasākumu plāna 2014.–2015.gadam 7.punkta 1.sadaļas 1.2.apakšpunktā un Ministru kabineta 2012.gada 26.novembra rīkojuma Nr.555 “Par Koncepciju par mazo uzņēmumu nodokļa maksāšanas režīmu konsolidāciju un vienkāršošanu” (2012.gada 20.novembra sēdes prot. Nr. 65 27.§) 4.punktā noteikto uzdevumu izpildi.  Ņemot vērā, ka grozījumi MK noteikumos Nr.150 pārsniedz pusi no spēkā esošo noteikumu normu apjoma, kā arī tie ir jāpapildina ar jauniem punktiem, nepieciešams izstrādāt jaunu Ministru kabineta noteikumu projektu “Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā”.  Problēmas ir zvērinātu advokātu biroju un zvērinātu notāru prakses vietu, kā arī to dalībnieku reģistrācijā.  Atbilstoši likuma “Par iedzīvotāju ienākuma nodokli” 11.panta 1.1 un 1.2daļai par fiziskās personas saimniecisko darbību ir uzskatāma jebkura darbība, kas vērsta uz preču ražošanu, darbu izpildi, tirdzniecību un pakalpojumu sniegšanu par atlīdzību. Saimnieciskā darbība ietver arī profesionālo darbību, kas ir jebkura neatkarīga profesionālu pakalpojumu sniegšana ārpus darba tiesiskajām attiecībām, tai skaitā arī zvērināta notāra un zvērināta advokāta darbība.  Ņemot vērā minēto, zvērinātam advokātam, ieskaitot advokātus, kuri savu saimniecisko darbību veic Valsts ieņēmumu dienestā reģistrētā zvērinātu advokātu birojā, un katram zvērinātam notāram, ieskaitos notārus, kuri savu saimniecisko darbību veic Valsts ieņēmumu dienestā reģistrētās zvērinātu notāru prakses vietās, ir jāreģistrējas Valsts ieņēmumu dienestā kā saimnieciskās darbības veicējam un iedzīvotāju ienākuma nodoklis no zvērināta advokāta prakses un zvērināta notāra prakses ir jāmaksā kā fiziskajai personai, kura reģistrējusi savu saimniecisko darbību.  Savukārt, ja zvērinātu advokātu birojā ir apvienojušies advokāti, kuru sadarbība ar citiem zvērinātiem advokātiem pamatojas uz visu dibinātāju atbildību par kopējo sadarbību juridiskās palīdzības sniegšanas organizēšanā, un zvērinātu advokātu birojs ir reģistrējies Valsts ieņēmumu dienesta pievienotās vērtības nodokļa maksātāju reģistrā, par visu šajā birojā praktizējošo advokātu sniegtajiem pakalpojumiem nodokļa rēķinu izraksta zvērinātu advokātu biroja vārdā (tas ir, izrakstītajos nodokļa rēķinos kā pakalpojumu sniedzēju norādot zvērinātu advokātu biroju). Šajā gadījumā zvērināti advokāti neizraksta nodokļa rēķinus savā vārdā zvērinātu advokātu birojam, kura dalībnieki tie ir. Zvērinātu advokātu birojs iesniedz Valsts ieņēmumu dienestā pievienotās vērtības nodokļa deklarāciju, kuras kopējā darījumu vērtībā ir jāiekļauj visu zvērinātu advokātu biroja sniegto pakalpojumu vērtība, kā arī birojs aprēķina un maksā pievienotās vērtības nodokli valsts budžetā Pievienotās vērtības nodokļa likumā noteiktajā kārtībā. Zvērinātu advokātu birojs ir pielīdzināms personu grupai, kas kopīgas saimnieciskās darbības veikšanai darbojas uz līguma pamata. Atbilstoši Pievienotās vērtības nodokļa likumam pievienotās vērtības nodokļa maksātāju reģistrā reģistrē personu grupas pilnvaroto fizisko personu, ja personu grupa kopīgas saimnieciskās darbības veikšanai darbojas uz līguma pamata. Tādējādi, reģistrējot zvērinātu advokātu biroju pievienotās vērtības nodokļa maksātāju reģistrā, Valsts ieņēmumu dienests zvērinātu advokātu birojam piešķir pievienotās vērtības nodokļa maksātāja numuru. Savukārt, lai zvērinātu advokātu biroju reģistrētu kā pievienotās vērtības nodokļa maksātāju, tam ir jābūt reģistrētam kā nodokļu maksātājam Valsts ieņēmumu dienestā.  Atbilstoši likumam “Par nodokļiem un nodevām” nodokļi maksātāji ir Latvijas Republikas vai ārvalstu fiziskās un juridiskās personas un uz līguma vai norunas pamata izveidotas šādu personu grupas vai to pārstāvji, kas veic ar nodokli apliekamas darbības vai kam tiek garantēts ienākums nākotnē. Konkrētā nodokļa objekts un maksātāju loks tiek noteikts katra konkrētā nodokļa likumā. Šā likuma un konkrēto nodokļu likumu izpratnē par nodokļu maksātājiem ir uzskatāmi arī reģistrēti pievienotās vērtības nodokļa maksātāji un personas, to grupas vai grupu pārstāvji, kuras ietur vai kurām ir jāietur nodoklis no maksājumiem citām personām, to grupām vai grupu pārstāvjiem.  Tādējādi no minētā izriet, ka zvērinātu advokātu biroji var būt pievienotās vērtības nodokļa maksātāji un attiecīgi zvērināts advokātu birojs ir reģistrējams kā nodokļu maksātājs Valsts ieņēmumu dienestā.  Ar Tieslietu ministrijas 2015.gada 2.februāra rīkojumu Nr.1-1/54 ir izveidota darba grupa advokatūras institūta darbības kvalitātes pilnveidei (turpmāk – darba grupa), lai risinātu ar advokatūras institūta darbību un attīstību saistītus jautājumus un celtu advokatūras institūta kvalitāti. Darba grupas sastāvā ir pieaicināti vairāki eksperti, tai skaitā Latvijas Zvērinātu advokātu padomes pārstāvji, tiesneši, Tieslietu ministrijas pārstāvji, Valsts ieņēmumu dienesta pārstāvji un citi, lai kopīgu diskusiju rezultātā apzinātu šobrīd pastāvošās problēmas advokatūras sistēmā un vienotos, kā tās iespējams risināt. Darba grupā tiks izskatīti vairāki jautājumi par advokatūras sistēmu, tai skaitā arī jautājums par advokātu biroju tiesisko statusu. Atkarībā no darba grupas rezultātiem tiks izlemts jautājums par to, kāds tiesiskais statuss nosakāms advokātu birojiem un kādus grozījumus nepieciešams veikt normatīvajos aktos. Ņemot vērā minēto, līdz brīdim, kamēr normatīvajos aktos tiks noregulēts jautājums par advokātu biroju tiesisko statusu, attiecībā uz advokātu birojiem saglabājams MK noteikumu Nr.150 noteiktais regulējums, un tie joprojām reģistrējami Valsts ieņēmumu dienestā.  Turklāt MK noteikumu Nr.150 spēkā esošais regulējums šobrīd paredz zvērinātu advokātu biroju un citu personu, kuras nav jāreģistrē Latvijas Republikas Uzņēmumu reģistrā, reģistrāciju nodokļu maksātāja statusā, nevis reģistrāciju konkrēta nodokļa maksātāja statusā.  Papildus ir identificētas problēmas saistībā ar reģistrēto nodokļu maksātāju un nodokļu maksātāju struktūrvienības saimnieciskās darbības veikšanas vietas adresēm. Valsts ieņēmumu dienestam, veicot nodokļu kontroles pasākumus, šobrīd daudzos gadījumos ir problēmas precīzi identificēt reģistrētās nodokļu maksātāju un nodokļu maksātāju struktūrvienības saimnieciskās darbības veikšanas vietas adreses. Palielinās arī to gadījumu skaits, kad tiek konstatēts, ka nodokļu maksātāju un nodokļu maksātāju struktūrvienību saimnieciskās darbības veikšanas adreses ir reģistrētas bez faktiskas nekustamā īpašuma īpašnieka piekrišanas.  Tādējādi noteikumu projektā tiks noteikti stingrāki nosacījumi nodokļu maksātāju un nodokļu maksātāju struktūrvienību saimnieciskās darbības veikšanas vietas adrešu reģistrācijai.  Noteikumu projekta mērķis ir noteikt:  - Valsts ieņēmumu dienestā reģistrējamos nodokļu maksātājus un nodokļu maksātāju struktūrvienības;  - Valsts ieņēmumu dienestā iesniedzamos dokumentus, reģistrējoties Valsts ieņēmumu dienesta nodokļu maksātāju reģistrā (turpmāk – nodokļu maksātāju reģistrā), un minēto dokumentu iesniegšanas veidus;  - kārtību, kādā Valsts ieņēmumu dienestā reģistrējamiem nodokļu maksātājiem un nodokļu maksātāju struktūrvienībām tiek piešķirti reģistrācijas kodi;  - termiņus, kādos pašnodarbinātās personas reģistrējas nodokļu maksātāju reģistrā;  - kārtību, kādā Valsts ieņēmumu dienests reģistrē nodokļu maksātājus un nodokļu maksātāju struktūrvienības nodokļu maksātāju reģistrā un paziņo Valsts ieņēmumu dienesta publiski pieejamā datubāzē (reģistrā);  - kārtību nodokļu maksātāja reģistrācijai nodokļu maksātāju reģistrā, ja saņemts reģistrācijas atteikums;  - tiesības atteikt reģistrāciju;  - nodokļu maksātāju reģistrā ierakstāmās ziņas;  - Valsts ieņēmumu dienesta publiski pieejamā datubāzē (reģistrā) esošās ziņas;  - kārtību, kuros gadījumos Valsts ieņēmumu dienests var izslēgt nodokļu maksātājus un nodokļu maksātāju struktūrvienības no nodokļu maksātāju reģistra.  Noteikumu projektā pamatā ir saglabāts MK noteikumu Nr.150 regulējums.  Noteikumu projekts ir papildināts ar jaunu regulējumu, kas paredz:  - nodokļu maksātāju reģistra daļā par fiziskajām personām, kuras atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicējas un ir paziņojušas Valsts ieņēmumu dienestam par saimnieciskās darbības veikšanu, reģistrētiem saimnieciskās darbības veicējiem, budžeta finansētām institūcijām, budžeta nefinansētām iestādēm, ārvalstu diplomātiskajām un konsulārajām pārstāvniecībām, zvērinātu advokātu birojiem, nerezidentu (ārvalsts komersantu) pastāvīgajām pārstāvniecībām Latvijā un nodokļu maksātāju struktūrvienībām publisko pieejamību;  - noteikt kārtību, kādā fiziskās personas, kuras atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicējas un ir paziņojušas Valsts ieņēmumu dienestam par saimnieciskās darbības veikšanu, kā arī kārtību, kādā tām ir jāpaziņo par saimnieciskās darbības pārtraukšanu;  - pašnodarbināto personu reģistrāciju vienlaikus ar saimnieciskās darbības veikšanas reģistrāciju;  - fizisko personu – darba devēju – reģistrāciju;  Konkrētajā gadījumā fiziskā persona – darba devējs – nav ienākumu guvējs, bet izmaksā atalgojumu darba ņēmējam, veicot par to sociālās iemaksas, sniedz ziņas Valsts ieņēmumu dienestam par noslēgto līgumu, uz kura pamata darba devējs izmaksā atalgojumu darba ņēmējam.  Noteikumu projekts paredz pienākumu fiziskai personai, reģistrējoties kā darba devējam Valsts ieņēmumu dienestā, iesniegt līguma ar darba ņēmēju par darba veikšanu par atlīdzību kopiju. Ņemot vērā, ka līgumi ar darba ņēmējiem tiek slēgti, kad rodas nepieciešamība, kā arī to, ka var rasties situācijas, kad pēc uzņēmējdarbības uzsākšanas līgums var tikt lauzts vai tajā var tikt mainīti nosacījumi, darba devējiem tiek dots saprātīgs termiņš – reģistrēties Valsts ieņēmumu dienestā 10 dienu laikā pēc līguma noslēgšanas ar darba ņēmēju par darba veikšanu par atlīdzību. Tādējādi tiek ievērotas darba devēju tiesības un darba ņēmēju tiesības;  Fiziskās personas, kas gūst ienākumus, pamatojoties uz līgumiskajām, darba vai civildienesta tiesiskajām attiecībām, un kuras neveic saimniecisko darbību, nodokļu maksātāja statusu saņem ar brīdi, kad Valsts ieņēmumu dienestā ir iesniegta informācija par minētajām personām;  - kārtību, kādā fiziskās personas, valsts institūcijas un citi subjekti, reģistrējoties nodokļu maksātāju reģistrā, iesniedz nekustamā īpašuma (ēkas vai dzīvokļa īpašuma) īpašnieka vai tiesiskā valdītāja rakstisku piekrišanu saimnieciskās darbības veikšanas vietas reģistrācijai attiecīgajā ēkā vai dzīvokļa īpašumā. Ja nekustamajam īpašumam ir kopīpašnieki, reģistrējamā nodokļu maksātāja saimnieciskās darbības veikšanas vietas reģistrācijai attiecīgajā ēkā vai dzīvokļa īpašumā nepieciešams iesniegt Valsts ieņēmumu dienestā nekustamā īpašuma visu kopīpašnieku vai to tiesisko valdītāju piekrišanu. Piekrišanā norāda ēkas kadastra apzīmējumu vai telpu grupas kadastra apzīmējumu, īpašnieka, kopīpašnieku vai tiesisko valdītāju vārdu, uzvārdu un personas kodu vai nosaukumu (firmu) un reģistrācijas numuru.  Pienākums iesniegt nekustamā īpašuma (ēkas vai dzīvokļa īpašuma) īpašnieka, kopīpašnieku vai tā tiesiskā valdītāja, vai tiesisko valdītāju rakstisku piekrišanu nodokļu maksātāja saimnieciskās darbības veikšanas vietas reģistrācijai attiecīgajā ēkā vai dzīvokļa īpašumā ir jāiesniedz tām personām, kuras nav attiecīgā nekustamā īpašuma īpašnieki. Ja personai pieder attiecīgā īpašuma kopīpašuma domājamās daļas, attiecīgā nekustamā īpašuma kopīpašnieku vai to tiesisko valdītāju rakstiska piekrišana nav jāiesniedz.  Fiziskām personām, kuras ir deklarējušas savu dzīvesvietu konkrētajā nekustamajā īpašumā, nekustamā īpašuma (ēkas vai dzīvokļa īpašuma) īpašnieka, kopīpašnieku vai tā tiesiskā valdītāja, vai tiesisko valdītāju rakstiska piekrišana nodokļu maksātāja saimnieciskās darbības veikšanas vietas reģistrācijai attiecīgajā ēkā vai dzīvokļa īpašumā nav jāiesniedz;  - fiziskām personām, valsts institūcijām vai citiem subjektiem reģistrācijas veidlapās norādīt saimnieciskās darbības veikšanas vietas telpu grupu numurus un kadastra apzīmējumus ēkām un telpu grupām;  - tiesības nodokļu maksātājam reģistrēšanai iesniedzamos dokumentus iesniegt, izmantojot Valsts ieņēmumu dienesta Elektroniskās deklarēšanas sistēmu;  - tiesības nodokļu maksātāju struktūrvienību (t.sk. tīmekļa vietnē esošu struktūrvienību) reģistrēt arī fiziskajām personām, kas veic saimniecisko darbību;  - atteikšanos no reģistrācijas apliecību izsniegšanas nodokļu maksātājiem un nodokļu maksātāju struktūrvienībām;  - samazināt nodokļu maksātāju un struktūrvienību reģistrācijai nepieciešamo dienu skaitu līdz trīs darbdienām;  - informācijas par reģistrētu saimnieciskās darbības veicēju un fizisko personu, kura atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicēja, budžeta finansētas institūcijas, budžeta nefinansētas iestādes, ārvalstu diplomātiskās un konsulāras pārstāvniecības, zvērinātu advokātu biroju, nerezidentu (ārvalsts komersantu) pastāvīgās pārstāvniecības Latvijā un nodokļu maksātāju struktūrvienības (t.sk. tīmeklī esošas vietnes struktūrvienības) reģistrāciju un attiecīgu izmaiņu veikšanu nodokļu maksātāju reģistrā ievietošanu Valsts ieņēmumu dienesta publiski pieejamā datubāzē (reģistrā).  Ja meklēšanas kritērijiem atbilst kāds publiski pieejamā datubāzē (reģistrā) iekļauts saimnieciskās darbības veicējs – fiziskā persona vai Valsts ieņēmumu dienestā reģistrēta valsts institūcija vai cits subjekts (t.sk. struktūrvienības) – lietotājam reģistrā parāda šādus datus:  1) vārds, uzvārds – saimnieciskās darbības veicēja vārds (vārdi) un uzvārds;  2) saimnieciskās darbības veids, saimnieciskās darbības uzsākšanas un izbeigšanas datums. Laukus attēlo fiziskās personas gadījumā;  3) nosaukums – Valsts ieņēmumu dienestā reģistrētas valsts institūcijas vai cita subjekta (t.sk. struktūrvienību) nodokļu maksātāja nosaukums;  4) datums, kad nodokļu maksātājs reģistrēts nodokļu maksātāju reģistrā un kad izslēgts no nodokļu maksātāja reģistra;  5) datums, no kura nodokļu maksātājam, kuram Valsts ieņēmumu dienests ir apturējis saimniecisko darbību, ir aizliegts veikt darījumus;  6) reģistrācijas kods – saimnieciskās darbības veicēja – fiziskās personas – valsts institūcijas vai cita subjekta (t.sk. struktūrvienības) reģistrācijas kods;  7) adrese – Valsts ieņēmumu dienestā reģistrētas fiziskās personas, valsts institūcijas vai citu subjektu (t.sk. struktūrvienību) saimnieciskās darbības veikšanas adrese.  Gan fiziskās personas, gan valsts institūcijas vai citu subjektu gadījumā tiek attēlota informācija par nodokļu maksātāja saimnieciskās darbības apturēšanu. Tabulā attēlo gan aktuālos, gan vēsturiskos datus par nodokļu maksātāja saimnieciskās darbības apturēšanu vai atjaunošanu hronoloģiskā secībā. Tabulu attēlo, ja tajā ir dati.  Minētā informācija būs pieejama, ievadot publiskojamo datu bāzē attiecīgās personas vārdu, uzvārdu, valsts institūcijas vai tiesību subjekta (t.sk. struktūrvienības) nosaukumu un reģistrācijas kodu.  Attiecībā uz struktūrvienībām, publiskojamo datu bāzē ievadot attiecīgās struktūrvienības reģistrācijas kodu, būs pieejama informācija par galveno nodokļu maksātāju, kas reģistrējis attiecīgo struktūrvienību;  - tiesības Valsts ieņēmumu dienestam atteikt nodokļu maksātājam reģistrāciju nodokļu maksātāju reģistrā, konstatējot noteikumu projekta V sadaļā noteiktos apstākļus, papildus izvērtējot katru pieņemto lēmuma par samērīgumu attiecībā uz atteikumu.  Gadījumos, kad nodokļu maksātājam ir kriminālprocesa ietvaros pieņemts lēmums, ar kuru personai ir atņemtas tiesības veikt noteikta veida komercdarbību, Valsts ieņēmumu dienests izvērtē, kurā no komercdarbības veidiem nodokļu maksātājam ir piemērots aizliegums veikt saimniecisko darbību, un atsaka nodokļu maksātāju reģistrēt kā saimnieciskās darbības veicēju tikai tajā komercdarbības veidā, kurā ar tiesas nolēmumu nodokļu maksātājam ir aizliegts veikt saimniecisko darbību;  - tiesības Valsts ieņēmumu dienestam, konstatējot noteikumu projekta VI sadaļā noteiktos apstākļus, izslēgt nodokļu maksātāju no nodokļu maksātāju reģistra, izvērtējot katru gadījumu.  Izslēdzot tādu nodokļu maksātāju, kuram ir apturēta saimnieciskā darbība, pēc tam, kad ir pagājis noteiktais termiņš, kurā nodokļu maksātājam bija jānovērš pārkāpumi, kas bija par iemeslu saimnieciskās darbības apturēšanai, Valsts ieņēmumu dienests pārliecinās, vai attiecīgais nodokļu maksātājs nav reģistrēts vienlaikus Valsts ieņēmumu dienesta pievienotās vērtības nodokļa maksātāju reģistrā.  Likumā “Par nodokļiem un nodevām” noteikts, ka Valsts ieņēmumu dienestam ir tiesības apturēt nodokļu maksātāja saimniecisko darbību, ja nodokļu maksātājs nav novērsis pārkāpumus, kas bija par pamatu tā izslēgšanai no Valsts ieņēmumu dienesta pievienotās vērtības nodokļa maksātāju reģistra. Tādējādi no nodokļu maksātāju reģistra ir izslēdzams tāds saimnieciskās darbības veicējs, kurš normatīvajos aktos noteiktajā termiņā nav novērsis pārkāpumus, kas bijuši par iemeslu saimnieciskās darbības apturēšanai;  - nodokļu maksātājus, kas ir reģistrēti nodokļu maksātāju reģistrā saskaņā ar MK noteikumiem Nr.150 un kuru reģistrācija nav noteikta šajos noteikumos, Valsts ieņēmumu dienests izslēdz no nodokļu maksātāju reģistra divu mēnešu laikā no šo noteikumu spēkā stāšanās dienas.  Pieņemtos lēmumus nodokļu maksātājiem paziņo Valsts ieņēmumu dienesta Elektroniskās deklarēšanas sistēmā, ja nodokļu maksātājs ir Valsts ieņēmumu dienesta Elektroniskās deklarēšanas sistēmas lietotājs, vai atbilstoši Paziņošanas likumam, ja nodokļu maksātājs nav Valsts ieņēmumu dienesta Elektroniskās deklarēšanas sistēmas lietotājs.  Nodokļu maksātājus uzskata par izslēgtiem no nodokļu maksātāju reģistra ar septīto dienu pēc tam, kad lēmums par reģistrēta nodokļa maksātāja izslēgšanu no Valsts ieņēmumu dienesta nodokļa maksātāju reģistra nodots pastā, ar otro darbdienu pēc tam, kad lēmums ievietots Valsts ieņēmumu dienesta Elektroniskās deklarēšanas sistēmā, ja reģistrēts nodokļu maksātājs ir sistēmas lietotājs.  Noteikumu projektā paredzēts, ka noteikumi stājas spēkā 2016.gada 1.janvārī. |
| 3. | Projekta izstrādē iesaistītās institūcijas | Finanšu ministrija, Valsts ieņēmumu dienests |
| 4. | Cita informācija | Nodokļu maksātājus un nodokļu maksātāju struktūrvienības reģistrē Valsts ieņēmumu dienesta nodokļu maksātāju reģistrā, kas ir Nodokļu informācijas sistēmas sastāvdaļa. Tās pārzinis un turētājs ir Valsts ieņēmumu dienests. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums skar nodokļu maksātāju reģistrā reģistrējamos nodokļu maksātājus un nodokļu maksātāju struktūrvienības (kopējais skaits 2014.gada 1.augustā – 2 259 225), t.i., fiziskās personas, kuras veic saimniecisko darbību, darba devējus, pašnodarbinātos, iekšzemes darba ņēmējus pie darba devēja – ārvalstnieka, ārvalstu darba ņēmējus pie darba devēja – ārvalstnieka, fiziskās personas, kuras atbilstoši iedzīvotāju ienākuma nodokli reglamentējošiem normatīvajiem aktiem var nereģistrēt saimniecisko darbību un kuras normatīvajos aktos noteiktajos gadījumos ir paziņojušas Valsts ieņēmumu dienestam par saimnieciskās darbības veikšanu, budžeta finansētas institūcijas, budžeta nefinansētas iestādes, ārvalstu diplomātiskās un konsulārās pārstāvniecības, zvērinātu advokātu birojus, nerezidentu (ārvalsts komersantu) pastāvīgās pārstāvniecības Latvijā, kas nav reģistrējami Latvijas Republikas Uzņēmumu reģistrā. |
| 2. | Tiesiskā regulējuma ietekme uz tautsaimniecību un administratīvo slogu | Jaunais regulējums vairs neparedz nodokļu maksātāju reģistrācijas un nodokļu maksātāju struktūrvienību reģistrācijas apliecību izsniegšanu, tādējādi Valsts ieņēmumu dienests informāciju par reģistrētu saimnieciskās darbības veicēju un fizisko personu, kura atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicēja un ir paziņojusi Valsts ieņēmumu dienestam par saimnieciskās darbības veikšanu, budžeta finansētām institūcijām, budžeta nefinansētām iestādēm, ārvalstu diplomātiskās un konsulāras pārstāvniecības, nerezidentu (ārvalsts komersantu) pastāvīgās pārstāvniecības Latvijā un nodokļu maksātāju struktūrvienības reģistrāciju un attiecīgu izmaiņu veikšanu nodokļu maksātāju reģistrā ievieto nekavējoties, bet ne vēlāk kā divu darbdienu laikā Valsts ieņēmumu dienesta publiski pieejamā datubāzē (reģistrā).  Pienākums sniegt informāciju Valsts ieņēmumu dienestam saglabāts plānotajā regulējumā, un reģistrācijas kārtība paliek nemainīga, tomēr līdz ar plānotajām izmaiņām nodokļu maksātājiem samazināsies ceļa izdevumi, kas veidotos, klātienē saņemot apliecību un iesniedzot informāciju.  Ņemot vērā, ka katras personas atrašanās attālums no Valsts ieņēmumu dienesta ir atšķirīgs, ir grūti noteikt kopējo ietaupījumu ceļa izdevumiem pēc elektroniskā pakalpojuma ieviešanas.  Papildus noteikumu projekts paredz, ka darba devējam, reģistrējoties Valsts ieņēmumu dienestā, būs pienākums iesniegt līguma ar darba ņēmēju par darba veikšanu par atlīdzību kopiju. Ņemot vērā, ka prasība iesniegt līgumu kopijas Valsts ieņēmumu dienestā papildus noteikta Ministru kabineta 2010.gada 7.septembra noteikumos Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli”, noteikumu projekta tiesiskais regulējums administratīvo slogu neietekmē, jo attiecīgo līgumu kopijas darba devējiem šobrīd jau ir jāiesniedz Valsts ieņēmumu dienestā.  Noteikumu projekta 31.punkts paredz informācijas par nodokļu maksātāju izslēgšanu no nodokļu maksātāju reģistra ievietošanu Valsts ieņēmumu dienesta publiskojamo datu bāzē.  Atbilstoši likuma “Par nodokļiem un nodevām” 18.panta sestajai daļai informācija (t.sk. izslēgšanas datums) par fiziskajām personām, kas veic saimniecisko darbību un ir reģistrētas Valsts ieņēmumu dienesta nodokļu maksātāju reģistrā kā saimnieciskās darbības veicējas vai patentmaksas maksātājas vai kas normatīvajos aktos noteiktajos gadījumos var nereģistrēties Valsts ieņēmumu dienestā kā saimnieciskās darbības veicējas un ir paziņojušas Valsts ieņēmumu dienestam par saimnieciskās darbības veikšanu, ir pieejama normatīvajos aktos noteikto nodokļu maksātāju pienākumu izpildes nodrošināšanai, saimnieciskās darbības vides drošības, godīgas konkurences un labprātīgas nodokļu (nodevu) saistību izpildes veicināšanai. Minētā informācija ir pieejama, publiskojamo datu bāzē ievadot attiecīgās personas vārdu, uzvārdu un reģistrācijas kodu. Ņemot vērā, ka noteikumu projekts paredz iekļaut publiskojamo datu bāzē informāciju par nodokļu maksātāju struktūrvienībām, saistībā ar izmaiņām un papildinājumiem Valsts ieņēmumu dienesta Publiskojamās informācijas datubāzes sistēmā ir ieplānoti izdevumi – 15 428 *euro* apmērā.  Noteikumu projekta pielikumos ir iekļauta prasība saimnieciskās darbības veicējiem, valsts institūcijām un citiem subjektiem, reģistrējoties Valsts ieņēmumu dienestā, norādīt atrašanās vietas un saimnieciskās darbības veikšanas vietas ēkas, telpu grupas kadastra apzīmējumus. Minētos datus nodokļu maksātājs var noskaidrot [www.kadastrs.lv](http://www.kadastrs.lv), kā arī ēkas vai telpu kadastrālās uzmērīšanas lietā (pirms 2006.gada tehniskās inventarizācijas lietā), ja īpašums ir nodokļu maksātāja īpašumā. Turklāt, ja nodokļu maksātājam ir zināms telpu grupas kadastra apzīmējums, ēkas kadastra apzīmējums papildus nav jānorāda, jo telpu grupas kadastra apzīmējums satur ēkas kadastra apzīmējumu. Prasība saimnieciskās darbības veicējiem, valsts institūcijām un citiem subjektiem, reģistrējoties Valsts ieņēmumu dienestā, norādīt atrašanās vietas vai saimnieciskās darbības veikšanas vietas ēkas, telpu grupas kadastra apzīmējumus ir nepieciešama nodokļu maksātāja un nodokļu maksātāja struktūrvienības sasniedzamības noteikšanai, kā arī nodokļu administrēšanas preventīvo un kontroles pasākumu veikšanai. |
| 3. | Administratīvo izmaksu monetārs novērtējums | Sakarā ar to, ka noteikumu projekta pielikumi paredz papildus informācijas sniegšanu par saimnieciskās darbības veicēju atrašanās vietas adresēm, ir aprēķinātas aptuvenās izmaksas, kas rastos nodokļu maksātājam informācijas iegūšanai interneta mājas lapā - [www.kadastrs.lv](http://www.kadastrs.lv).  Aprēķinā izmantoti centrālās statistikas pārvaldes mājas lapā [www.csb.gov.lv](http://www.csb.gov.lv) publicētie dati par strādājošo mēneša vidējā darba samaksa pa gadiem (EUR).  Projekts paredz, ka personai, kura vēlas reģistrēties kā saimnieciskās darbības veicējs, ir jāaizpilda noteikumu projekta viens no pielikumiem, kurā papildus būs jāsniedz ziņas par saimnieciskās darbības atrašanās vietu. Informāciju persona iegūs no interneta mājas lapas - www.kadastrs.lv (tiek pieņemts, ka informācijas iegūšanas laiks vidēji aizņems 5 minūtes). Informācija ir iesniedzama vienreiz, reģistrējoties, tādējādi aprēķinātās izmaksas nodokļu maksātājam nav ikgadējas.  Aprēķinos tiek izmantota vidējā darba alga – 4,32 euro stundā (Centrālās statistikas pārvaldes dati: 2013.gada mēneša vidējā darba samaksa: 716 euro, 2014.gadā: 165,58 stundas/mēnesī). 2014.gada laikā tika reģistrēti 18 496 saimnieciskās darbības veicēji.  Administratīvās izmaksas saimnieciskās darbības veicējiem, reģistrējoties Valsts ieņēmumu dienestā:  C1 = (4.32 x 0.08) x (18 496 x 1) = 6392,22 euro |
| 4. | Cita informācija | Kārtību, kādā Valsts zemes dienests sniedz informāciju par nekustamajiem īpašumiem un ēku vai telpu grupas kadastra apzīmējumiem, nosaka 2007.gada 22.jūnijā noslēgtā starpresoru vienošanās Nr.2-2007.  Papildus, pamatojoties uz atsevišķu vienošanos, tiek plānots sniegt Valsts zemes dienestam informāciju par ēkas galveno lietošanas veidu vai telpu grupu lietošanas veidiem gadījumos, kad Valsts ieņēmumu dienests, reģistrējot nodokļu maksātāju un izvērtējot saņemto informāciju par nodokļu maksātāja pamatdarbības veidu un nodokļu maksātāja norādīto saimnieciskās darbības veikšanas vietu, konstatē, ka nodokļu maksātāja saimnieciskās darbības veikšanas vietas adresē Nekustamā īpašuma valsts kadastra informācijas sistēmā telpu grupām vai ēkām ir reģistrēts cits telpu grupas lietošanas vai ēkas galvenais lietošanas veids.  Piemēram, nodokļu maksātājs ir norādījis pamatdarbības veidu – mazumtirdzniecība –, bet konkrētajā adresē, kurā nodokļu maksātājs plāno nodarboties ar mazumtirdzniecību, ēkai vai telpu grupai Nekustamā īpašuma valsts kadastra informācijas sistēmā ir reģistrēts atšķirīgs ēku vai telpu grupas lietošanas veids – ofisa telpas. Šādos gadījumos Valsts ieņēmumu dienests, pamatojoties uz vienošanos, elektroniski sniegs Valsts zemes dienestam informāciju par konstatēto ēku vai telpu grupas lietošanas veida neatbilstību. |
|  |  |  |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | 2014 | | Turpmākie trīs gadi (*euro*) | | |
| 2015 | 2016 | 2017 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
|  |  |  |  |
|  |  |  |  |
| 5. Precizēta finansiālā ietekme: | X |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Noteikumu projekta ieviešana tiks īstenota Valsts ieņēmumu dienestam budžeta programmā 33.00.00 “Valsts ieņēmumu un muitas politikas nodrošināšana” 2015.gadam piešķirtā finansējuma ietvaros. Valsts ieņēmumu dienesta izmaksas plānojamas **180 887 *euro*** apmērā.  Īstenojot noteikumu projektu, būs nepieciešamas izmaiņas Valsts ieņēmumu dienesta Nodokļu informācijas sistēmā, Valsts ieņēmumu dienesta Elektroniskās deklarēšanas sistēmā, Valsts ieņēmumu dienesta Datu noliktavas sistēmā, Valsts ieņēmumu dienesta *Web* servisu sistēmā, Valsts informācijas sistēmu savietotājā, Valsts ieņēmumu dienesta Nodokļu maksātāju datu sistēmā, Valsts ieņēmumu dienesta Publiskojamās informācijas datubāzes sistēmā.  Projekta īstenošanai ir plānoti izdevumi par:   1. izmaiņām un papildinājumiem Valsts ieņēmumu dienesta Nodokļu informācijas sistēmā – 107 232 *euro* apmērā, ieskaitot projektēšanu; 2. Valsts ieņēmumu dienesta Elektroniskās deklarēšanas sistēmas izmaiņām un papildinājumiem – 32 398 *euro* apmērā, ieskaitot projektēšanu; 3. izmaiņām un papildinājumiem Valsts ieņēmumu dienesta Datu noliktavas sistēmā – 14 205 *euro* apmērā, ieskaitot projektēšanu; 4. izmaiņām un papildinājumiem Valsts ieņēmumu dienesta *Web* servisu sistēmā un Valsts informācijas sistēmu savietotājā – 7 613 *euro* apmērā, ieskaitot projektēšanu; 5. izmaiņām un papildinājumiem Valsts ieņēmumu dienesta Nodokļu maksātāju datu sistēmā – 4 011 *euro* apmērā, ieskaitot projektēšanu; 6. izmaiņām un papildinājumiem Valsts ieņēmumu dienesta Publiskojamās informācijas datubāzes sistēmā – 15 428 *euro* apmērā.   Izmaksu aprēķinam izmantotas vienas cilvēkdienas (c/d) vidējās izmaksas no jaunajiem noslēgtajiem līgumiem ar attiecīgās Valsts ieņēmumu dienesta informācijas sistēmu izstrādātāju. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams veikt grozījumus Ministru kabineta 2010.gada 7.septembra noteikumos Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli”. Grozījumu aktualitāte ir pamatota ar to, ka noteikumu projekts paredz tādu nodokļu maksātāju reģistrāciju, kuru reģistrāciju vienlaikus nosaka arī minētie noteikumi. Tādējādi minētās tiesību normas ir saistītas, savukārt noteicošā tiesību norma šobrīd ir Ministru kabineta 2010.gada 7.septembra noteikumos Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli”.  Nepieciešamība veikt grozījumus ir saistīta ar to, ka noteikumu projekts paredzēs noteikt ātrāku un ērtāku nodokļu maksātāju un nodokļu maksātāju struktūrvienību reģistrāciju, kā arī, personai uzsākot saimnieciskās darbības veikšanu, ir paredzēts pašnodarbināto personu reģistrāciju nodrošināt vienlaikus ar saimnieciskās darbības veikšanas reģistrāciju.  Papildus ir nepieciešams izstrādāt jaunu kārtību, kādā turpmāk tiks reģistrēti zvērinātu advokātu biroji. Tādējādi ir nepieciešams veikt grozījumus Advokatūras likumā vai kādā citā tiesību aktā, kurā būs noteikts zvērinātu advokātu tiesiskais statuss. |
| 2. | Atbildīgā institūcija | Labklājības ministrija, Tieslietu ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību, uzziņa par noteikumu projektu 2014.gada 1.oktobrī tika publicēta Finanšu ministrijas mājas lapā. Tāpat noteikumu projekts tika nosūtīts Latvijas Darba devēju konfederācijai un biedrībai “Latvijas Tirdzniecības un rūpniecības kamera”.  Pēc noteikumu projekta apstiprināšanas Ministru kabinetā Valsts ieņēmumu dienests sagatavos attiecīgu preses ziņu, kā arī Ministru kabineta noteikumi “Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” tiks publicēti Latvijas Republikas oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē | Noteikumu projekts ir saskaņots ar Latvijas Darba devēju konfederāciju un biedrību “Latvijas Tirdzniecības un rūpniecības kamera”. Ar Latvijas Pašvaldību savienību noteikumu projekts ir daļēji saskaņots. |
| 3. | Sabiedrības līdzdalības rezultāti | Biedrība “Latvijas Tirdzniecības un rūpniecības kamera” noteikumu projektu ir saskaņojusi bez iebildumiem.  Latvijas Pašvaldību savienība uztur iebildumus par informācijas apmaiņu ar pašvaldībām. |
| 4. | Cita informācija | Ir plānota informatīvo materiālu izstrāde sabiedrības informēšanai par jaunu nodokļu maksātāju reģistrācijas kārtību. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija un Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas nav nepieciešams izveidot.  Nav plānota esošo institūciju likvidācija vai reorganizācija.  Noteikumu projekta īstenošanu nodrošinās esošie cilvēkresursi. |
| 3. | Cita informācija | Nav |

Anotācijas V, VI sadaļa – projekts šīs jomas neskar.

Finanšu ministrs J.Reirs

28.07.2015. 14.08

4952

Kuklina

67121836, Kristīne.Kuklina@vid.gov.lv